Иван Вазов
Колизей

chitanka.info

Panem et circenses

„Игри и хляб! Игри и хляб!“

Крещи великата тълпа.

Търчат: патриций, цезар, раб —

на кървавата веселба.

Гърми огромний Колизей

от триумфален клик,

във цирка топла кръв се лей

и смъртен чуй се вик…

Минаха векове. Падна

непобедимий град

и с него старий свят рухна —

от робство и разврат.

Стърчи умислен Колизей —

скелет на свят умрял,

но колчим вятърът завей

под свода му заспал,

пак чуваш някой див напев

от плясъци и шум голям,

размесени с ужасний рев

на цирка с кръв заливан там.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.